Document ID: 32007R1319

REGULAMENTUL (CE) NR. 1319/2007 AL COMISIEI
din 9 noiembrie 2007
de modificare a anexei I la Regulamentul (CEE) nr. 2092/91 al Consiliului în ceea ce privește utilizarea de nutrețuri provenind de pe parcele aflate în primul an de conversie la agricultură ecologică
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2092/91 al Consiliului din 24 iunie 1991 privind metoda de producție agricolă ecologică și indicarea acesteia pe produsele agricole și alimentare (1), în special articolul 13 a doua liniuță,
întrucât:
(1)
Anexa I la Regulamentul (CEE) nr. 2092/91 prevede hrănirea animalelor în principal cu nutreț cultivat chiar pe exploatație și utilizarea pe scară largă a pășunatului pentru erbivore. Pentru a se conforma acestei cerințe, agricultorii ecologici își extind exploatațiile în special prin achiziționarea sau închirierea de parcele cu pășuni și furaje perene.
(2)
În conformitate cu Regulamentul (CEE) nr. 2092/91, terenurile neecologice achiziționate sau închiriate trebuie să parcurgă o perioadă de conversie înainte de a deveni ecologice. În plus, hrana pentru animale obținută în primul an de conversie nu este considerată a fi hrană de conversie pentru animale și nici nu poate fi ușor vândută pentru utilizare în agricultura convențională, deoarece există o piață foarte redusă pentru aceste furaje perene neecologice.
(3)
Începând cu 31 decembrie 2007, utilizarea de hrană pentru erbivore produsă prin metode de producție neecologice este incompatibilă cu anexa I partea B punctul 4.8 litera (a) la Regulamentul (CEE) nr. 2092/91. Orice cerință de continuare a pășunatului sau pentru utilizarea terenului achiziționat ori închiriat pentru exploatație pe durata primului an de conversie la agricultură ecologică va fi dificil de îndeplinit după acea dată.
(4)
Prin urmare, este necesar să se permită includerea unui anumit procentaj de nutrețuri obținute de pe parcele aflate în primul an de conversie în compoziția de hrană pentru rații.
(5)
Prin urmare, Regulamentul (CEE) nr. 2092/91 ar trebui modificat în consecință.
(6)
Măsurile prevăzute în prezentul regulament sunt conforme cu avizul comitetului instituit în temeiul articolului 14 din Regulamentul (CEE) nr. 2092/91,
ADOPTĂ PREZENTUL REGULAMENT:
Articolul 1
În partea B a anexei I din Regulamentul (CEE) nr. 2092/91, punctul 4.4 se înlocuiește cu următorul text:
„4.4.
Până la data de 31 decembrie 2008, se autorizează includerea în rațiile alimentare a unor tipuri de hrană de conversie pentru animale, în proporție de cel mult 50 % în medie din compoziția nutrițională. În cazul în care această hrană de conversie pentru animale provine de la o unitate a exploatației în cauză, procentajul se poate ridica la 80 %.
Începând cu 1 ianuarie 2009, se autorizează includerea în rațiile alimentare a unor tipuri de hrană de conversie pentru animale, în proporție de cel mult 30 % în medie din compoziția nutrițională. În cazul în care această hrană de conversie pentru animale provine de la o unitate a exploatației în cauză, procentajul se poate ridica la 60 %.
Până la 20 % din cantitatea totală medie de hrană pentru animale poate proveni din pășunat sau recoltare de pe pășuni permanente sau parcele cu furaje perene aflate în primul an de conversie, cu condiția ca acestea să facă parte din exploatație și să nu fi făcut parte dintr-o unitate de producție ecologică a respectivei exploatații în ultimii cinci ani. În cazul în care se utilizează atât hrană de conversie, cât și hrană provenind de pe parcele aflate în primul an de conversie, procentul total cumulat de astfel de hrană nu trebuie să depășească procentele maxime stabilite la primul și al doilea paragraf.
Aceste cifre se calculează anual în procente de substanță uscată din hrana de origine agricolă.”
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 9 noiembrie 2007.

Labels: 6